Μέχρι το μεσημέρι θα υποβληθεί στους πολιτικούς αρχηγούς η συμφωνία με την Τρόικα
«ο χρόνος πιέζει» δήλωσε και ο Νικολά Σαρκοζί
Με γενική απεργία σε ιδιωτικό και δημόσιο τομέα απαντούν σήμερα οι συνδικαλιστικές οργανώσεις, στην μερική μέχρι στιγμής συμφωνία των τριών κομμάτων της Κυβέρνησης με τα σκληρά νέα μέτρα που επιβάλει η Τρόικα. Εκτός από την ΓΣΕΕ την ΑΔΕΔΥ απεργεί και η ΟΛΜΕ καθηγητές και δάσκαλοι η ΟΤΟΕ, τα μέσα μαζικής μεταφοράς εκ περιτροπής για να εξυπηρετηθούν οι απεργοί που θα συμμετάσχουν στις διαδηλώσεις και τις πορείες, αλλά δεν θα υπάρχουν τραίνα προαστιακός και πλοία. Το παρών θα δώσουν οι μηχανικοί, οι έμποροι, οι γιατροί, φαρμακοποιοί και πολλά μεμονωμένα σωματεία Μέσα σε καταρρακτώδη βροχή πραγματοποίησαν το απόγευμα πορεία από την Ομόνοια στο Σύνταγμα χιλιάδες μέλη του ΚΚΕ με συνθήματα κατά της επερχόμενης δανειακής σύμβασης ενώ συγκεντρώσεις έκανε το ΠΑΜΕ, ο ΣΥΡΙΖΑ και το νέο Κόμμα του Μίκη Θεοδωράκη ΕΛΑΔΑ. Από νωρίς το πρωί γίνονταν αλλεπάλληλες διαβουλεύσεις της Τρόικα με τον Υπουργό Οικονομικών κ. Βενιζέλο και τον Πρωθυπουργό, προκειμένου να βρεθεί η χρυσή τομή στα δύο καυτά θέματα που παραμένουν στο τραπέζι των διαπραγματεύσεων που είναι η μείωση του κατώτατου μισθού και οι συλλογικές συμβάσεις. Ακόμη η Τρόικα ζητά περικοπές 1,2 δις ευρώ για το 2012 που αναζητούνται, καθώς όπως φαίνεται διασώθηκε ο 13ος και 14ος μισθός. Σύμφωνα με όλες τις ενδείξεις η Συμφωνία θα κλείσει και θα καθαρογραφεί σε ένα κείμενο 16 σελίδων που θα αποσταλεί ως το μεσημέρι στους πολιτικούς αρχηγούς για να το συζητήσουν με τα κόμματά τους και να την συνυπογράψουν στην απογευματινή συνάντηση με τον Πρωθυπουργό Λουκά Παπαδήμο. Χρόνος δεν υπάρχει πλέον. Το μήνυμα ήρθε από την Κομισιόν και από το Παρίσι όπου συναντήθηκαν με τους υπουργούς τους ο Πρόεδρος Σαρκοζί και η Καγκελάριος Μέρκελ. «Ουδέποτε βρισκόμαστε τόσο κοντά σε λύση του ελληνικού ζητήματος», είπε ο Νικολά Σαρκοζί. «Αλλά ο χρόνος πιέζει…» για να συμπληρώσει με την σειρά της η Άγκελα Μέρκελ: «Θέση του Βερολίνου και του Παρισιού είναι πως η Ελλάδα πρέπει να παραμείνει στην Ευρωζώνη. Πρέπει όμως να πω, πως δεν μπορεί να υπάρξει νέο πρόγραμμα για την Ελλάδα εάν δεν υπάρξει συμφωνία με την Τρόικα».